
ИЗВЕШТАЈ О СТЕПЕНУ УСКЛАЂЕНОСТИ
ПЛАНИРАНИХ И РЕАЛИЗОВАНИХ АКТИВНОСТИ ИЗ ПРОГРАМА
ПОСЛОВАЊА ЗА ПЕРИОД ОД 01.01.2022- 30.09.2022.год.


ОБРАЗЛОЖЕЊЕ ПОСЛОВАЊА

Јавно комунално предузеће „Напредак“ поред основне делатности сакупљања, пречишћавања и дистрибуције воде за пиће,  у периоду од  01.01.2022.- 30.09.2022.год. обављало је  и друге поверене послове од оснивача Општине Сокобања, који се извршавају преко посебних програма и то: 

1. Програм одржавања градске чистоће 
	2. Програм сакупљања и уклањања животињских лешева и хватања паса и мачака луталица  
	3  Програм реконструкције и одржавања кишне и фекалне канализационе мреже 
	4. Програм одржавања чесми  и  градских фонтана	
	5. Програм одржавања ,  реконструкције и изградње  водоводне мреже.	

Осим  програма који обухватају  послове  поверене од оснивача, ЈКП „Напредак“ Сокобања у периоду од 01.01.2022.- 30.09.2022.год. обављало је и следеће делатности : 

1. Сакупљање и депоновање  кућног смећа
2. Пијачне активности и  организација вашара 
3. Паркинг сервис 
4. Сахрањивање и одржавање гробља 
5. Остале услуге (услуге превоза воде за пиће, услуге чишћења септичке јаме...)

	Примарна делатност јавног комуналног предузећа „Напредак“ је делатност сакупљања, пречишћавања и дистрибуције воде за пиће.  У трећем  кварталу 2022.године  водоснабдевање је углавном било задовољавајуће, осим у високим зонама , код којих  у туристичкој сезони због повећане потрошње и великог броја корисника с једне стране, а и велике суше и неповољних хидрометереолошких прилика с друге стране  долазило до слабљења притиска или нестанка воде.  До краткотрајних проблема у водоснабдевању долазило је и услед елементарних непогода, које су изазивале прекиде у електромрежи и застој рада пумпи, као и због честих прекида електричне енергије и пада напона услед обављања радова на електромрежи . Такви прекиди у снабдевању електричном енергијом заустављају рад пумпи и поновно покретање захтева одређен временски период у коме долази до поремећаја у водоснабдевању. Упркос неповољним факторима, руководство ЈКП „Напредак“ Сокобања је уочило мањи број позива, примедби и приговора грађана у односу на исти квартал прошле године, што је делом резултат и боље организације (испирање филтера у касним ноћним сатима, кад је потрошња на минимуму, чешће испирање филтера, праћење параметара електронским путем и бржа реакција и сл.) а делом као резултат радова изведених на изворишту Лептерија ( повећање капацитета за 4 л/с), гашења око 100 старих прикључака и гашења око 4 км. старог цевовода .Због великих врућина и изузетно високих температура почетком јула месеца, ЈКП „Напредак“ Сокобања свакодневно је вршило постављање цистерне са пијаћом водом у центру Сокобање, као и у улицама по утврђеном и објављеном распореду. Радници ЈКП „Напредак“ Сокобања су пружали помоћ сеоским  месним заједницама , излазивши им у сусрет код поправки кварова  на њиховим водоводним  мрежама. Такође смо се одазвали сваком позиву  организатора културних , спортских, туристичких манифестација за  бесплатним превозом цистерни пијаће воде ( и поставање контејнера ) до локација одржавања догађаја ( Трубаревац, Ресник, Језеро, Сеселац, Милушинац, Врмџа....). Радници комуналног предузећа су након интензивног рада , машинског и ручног откопа   оспособили и ставили у функцију чесму на извору  Шопур на излетишту ка селу Језеру , као и помогли болници „Очно“ у поправци каптаже. 


У оквиру програма закључених преко уговора са Оснивачем, реализоване су следеће активности :

1. Програм одржавања градске чистоће одвијао се несметано и редовно у складу са предвиђеним активностима и динамиком вршења истих . У самом јеку туристичке сезоне и максималне посете туриста Сокобањи, организован је одвоз смећа појачаном динамиком и интервентно. ЈКП „Напредак“ је наставило са активностима  на ремонту и редовном  одржавању возног парка,  како би се обезбедило  редовно обављање уговорених активности. Свакодневно се  вршило чишћење чистилицом и ручно,  по утврђеној динамици и распореду улица. Такође се вршило и свакодневно прање улица . 
Динамика прања је таква да се прање одвија „у кругу“ по приоритетима улица које су ближе центру, и то следеће улице : Светог Саве, Хајдук Вељкова, Доситејева, Митрополита Михајла, 27.марта, Алексе Маркишића, Војводе Мишића, Драговићева, Краља Петра, Карађорђева, Николе Пашића, као и комплетан транзит од зграде Општине улицом М.Живановића, Р.Живковића А. Маркишића до улаза у Сокобању код стоваришта. Такође се врши прање улица и у насељу  Царина и мањих улица које имају ивичњаке и предвиђене су програмом. Остале активности :прање и чишћење мермера, пражњење      корпи за отпатке ,  чишћење  мермерног шеталишта и сл. одвијале су се редовно . Извожење контејнера са јавних површина и села  врши се по утврђеној динамици, при чему је било и интервентних одвоза у самом јеку туристичке сезоне.  Крајем квартала започело се са јесењом акцијом одвожења кабастог отпада великим контејнерима према утврђеном и објављеном распореду улица. Такође се приступило измени плана набавке и издвојена су средства за санацију прилазног пута градској депонији. Наставило се са активностима на распланиравању депоније и издвојена су додатна средства за њено одржавање. У оквиру договорених активности са Секопаком, а у вези покретања система рециклаже у Сокобањи, радници ЈКП „Напредак“ извршили су повлачење свих контејнера са јавних површина намењених и постављених за рециклабилни отпад,  ради њиховог прања и редизајнирања, а комунално предузеће је покренуло процедуру јавне набавке нових контејнера за јавне површине. 

2.  У оквиру програма сакупљања и уклањања животињских лешева и хватања паса и                        мачака луталица  ЈКП „Напредак“ је у складу са јавном набавком и закљученим уговором вршио хватање, стерилизацију, кастрацију, чиповање, чишћење од паразита, вакцинацију  и након опоравка  враћање на место хватања и храњење  паса луталица - у складу са законом и подзаконским актима који регулишу ову област. Настављено је  и удомљавање уз уговор о одговорном власништву паса. Неопходно је  извршити информисање и  едукацију власника кућних љубимаца о одговорном власништву, пре свега обавези чиповања , вакцинације и забрани пуштања животиња без надзора на јавне површине  ради смањења броја власничких паса и мачака на јавним површинама. Набављено је ново  возило за хватање и транспорт паса луталица  до прихватилишта. Организовано је свакодневно дежурство радника на локацијама на којима је уочен највећи број паса . Постављен је донирани  аутомат за рециклажу који служи храњењу паса луталица. 

3. У оквиру програма реконструкције и одржавања кишне и фекалне канализационе мреже,  извршено је чишћење  отворених кишних канала,  поправка и варење оштећених решетака, чишћење гајгер сливника. Такође су вршене интервенције на запушењима градске атмосферске и фекалне канализационе мреже. Издвојена су финансијска средства за поправку возила –цистерне са пумпом високог притиска која је неопходна како за текуће одржавање канализационе мреже, тако и нтервенције на истој. 

4. У оквиру програма одржавања градских чесми и фонтана, вршено је редовно чишћење и испирање фонтана као и све редовне активности дефинисане планом.Отклоњени су кварови на пумпама и успостављен редован рад. Редовно је одржаван простор око градских чесми и исте су несметано функционисале.


5. Завршени су радови на реконструкцији водоводне мреже у Његошевој улици у укупној дужини од 310 метара, постављена су два хидранта, одрађено 36 прикључака и извршено прикључење на транзитни цевовод.  Завршени су радови на транзитном правцу у насељу Подина и гашење старе мреже у улици Доситејева. 
Превезани су сви корисници на нови цевовод у улицама 23.дивизије , Васе Чарапића, Стевана Синђелића, Рајкова, Палилулска, Ратарска, Гаврила Принципа. У истим улицама угашен је и стари азбестно-цементни цевовод. У овом кварталу  дошло је до повећаног обима посла на отклањању свакодневних кварова на водоводној мрежи. 


У оквиру осталих делатности ЈКП „Напредак“ Сокобања у периоду од 01.01.2022.- 30.09.2022.год. обављало је и следеће активности : 

1. Одвоз кућног смећа  одвијао се углавном редовно и несметано. 
2. У трећем кварталу настављено је са  провером  и обновом уговора везано за издавање тезги и бушева на зеленој пијаци. Организован је  и одржан вашар у августу на простору „бивше циглане“. 
3. Радници паркинга су редовно вршили проверу плаћања као и наплату паркинга. . 
4. Настављени су радови на изради ивичњака и одржавања , уз обављање  сахрана и одржавања  хигијене гробља и капеле . 
5. Остале услуге подразумевају услуге црпљења септичких јами предузећа или физичких лица по попуњеним захтевима, услуге доставе воде цистерном за пијаћу воду и слично.


1. БИЛАНС УСПЕХА
	Није било позиција које су одступале од планираних.

2. БИЛАНС СТАЊА
	Није било позиција које су одступале од планираних.

3. ИЗВЕШТАЈ О ТОКОВИМА ГОТОВИНЕ
	Није било позиција које су одступале од планираних.                                                                                                                        

4. ТРОШКОВИ ЗАПОСЛЕНИХ
	У посматраном  кварталу није било одступања од програма пословања, 

5. ДИНАМИКА ЗАПОСЛЕНИХ  
 На дан 30.09.2022.године , укупан број запослених  на неодређено време је  74, 13 жена и 61 мушкарац.  3 радника је на одређено време и то 1 жена и 2 мушкарца. По основу уговора о привременим и повременим пословима и др.уговорима било је 1 лице. 

6. КРЕТАЊЕ ЦЕНА ПРОИЗВОДА И УСЛУГА
Није било предлога за повећање цена услуга. 

7. СУБВЕНЦИЈЕ И ОСТАЛИ ПРИХОДИ ИЗ БУЏЕТА
	Субвенција није било у посматраном периоду.
	
8.СРЕДСТВА ЗА ПОСЕБНЕ НАМЕНЕ
	Није било  средстава за посебне намене.

9. ИЗВЕШТАЈ О ИНВЕСТИЦИЈАМА
У посматраном периоду набављено је возило за раднике зоохигијене. 








 
Датум  30.09.2022.год.
						     М.П.			                 Директор									                                        дипл.екон. Ана Вељковић

